Predlog SKLEP SVETA o stališču Evropske unije v okviru Sveta ministrov AKP-EU v zvezi s sklepom o prerazporeditvi dela nedodeljenih sredstev iz 10. Evropskega razvojnega sklada (ERS) v korist sodelovanja znotraj AKP /* COM/2012/0207 final - 2012/0105 (NLE) */





OBRAZLOŽITVENI MEMORANDUM Evropska unija ima dejavno vlogo pri oblikovanju in izvajanju novih pobud za podporo državam v razvoju. Take pobude v korist afriških, karibskih in pacifiških držav (držav AKP) znatno prispevajo k izkoreninjenju revščine, ki je glavni cilj Sporazuma o partnerstvu AKP-EU in razvojne politike EU. V okviru 10. Evropskega razvojnega sklada (ERS) so bila sredstva za sodelovanje znotraj AKP prvič vključena v večletno strategijo. Poleg tega revidirani Sporazum o partnerstvu AKP-EU predvideva vmesni pregled strategije sodelovanja znotraj AKP v okviru 10. Evropskega razvojnega sklada ob upoštevanju potreb in učinka ter v tesnem sodelovanju z državami AKP. Od prvotnega načrtovanja programov v okviru dodelitve sredstev iz 10. Evropskega razvojnega sklada za sodelovanje znotraj AKP leta 2008 so bili pripravljeni novi predlogi za zadovoljitev posebnih potreb, ki izhajajo iz obstoječih prednostnih nalog držav AKP in iz prednostnih nalog, ki si jih je v okviru razvojne politike zastavila EU. Vmesni pregled strategije sodelovanja znotraj AKP, ki je bil pripravljen v sodelovanju s Sekretariatom držav AKP, potrjuje veljavnost splošnega pristopa k sodelovanju znotraj AKP in zato ne predvideva nobene večje revizije strategije. Vendar pa sta zahtevke za financiranje novih dejavnosti v okviru obstoječega strateškega okvira predložili tako skupina držav AKP kot tudi EU. Znesek, ki je bil v okviru 10. Evropskega razvojnega sklada prvotno dodeljen za sodelovanje znotraj AKP (2 700 milijonov EUR), ne zadostuje za kritje teh novih potreb. V teh okoliščinah in v skladu z odstavkom 6 Priloge Ib k Sporazumu o partnerstvu AKP-EU lahko Odbor veleposlanikov v imenu Sveta ministrov prerazporedi sredstva med dodelitvami iz Priloge Ib, da se izpolnijo zahteve glede načrtovanja programov v okviru posameznih dodelitev. Glede na časovni razpored zasedanj in nujnosti odziva na ugotovljene potrebe bi bilo treba ta sklep sprejeti do naslednjega zasedanja Sveta ministrov AKP-EU junija 2012. Če bo Svet dal soglasje k priloženemu sklepu, Komisija predlaga, da Svet ministrov AKP-EU sprejme navedeni sklep, ki določa prenos 195 milijonov EUR nedodeljenih sredstev iz 10. Evropskega razvojnega sklada k sredstvom za sodelovanje znotraj AKP. O dodelitvi sredstev v vrednosti 195 milijonov EUR po programih trenutno potekajo razprave med EU in državami AKP. Uporabo celotnega zneska dodatnih sredstev bo odobrila Komisija, potem ko bo Odbor Evropskega razvojnega sklada predložil mnenje. Komisija predlaga, da se 100 milijonov EUR teh prerazporejenih finančnih sredstev nameni dopolnitvi mirovne pomoči za Afriko, in predlaga Svetu, naj sprejme ustrezne sklepe s tem v zvezi, če meni, da je to primerno. 2012/0105 (NLE) Predlog SKLEP SVETA o stališču Evropske unije v okviru Sveta ministrov AKP-EU v zvezi s sklepom o prerazporeditvi dela nedodeljenih sredstev iz 10. Evropskega razvojnega sklada (ERS) v korist sodelovanja znotraj AKP SVET EVROPSKE UNIJE JE – ob upoštevanju Pogodbe o delovanju Evropske unije in zlasti člena 209(2) v povezavi s členom 218(9) Pogodbe, ob upoštevanju predloga Evropske komisije, ob upoštevanju naslednjega: (1) V skladu s členom 15 Sporazuma o partnerstvu med članicami skupine afriških, karibskih in pacifiških držav na eni strani ter Evropsko skupnostjo in njenimi državami članicami na drugi, podpisanega v Cotonouju dne 23. junija 2000[1] ter revidiranega v Luxembourgu dne 25. junija 2005[2] in Ouagadougouju dne 22. junija 2010[3] (v nadaljnjem besedilu: Sporazum o partnerstvu AKP-EU), je Svet ministrov AKP-EU pristojen za sprejemanje odločitev v skladu s Sporazumom. (2) V skladu z odstavkom 6 Priloge Ib lahko Odbor veleposlanikov v imenu Sveta ministrov AKP-EU prerazporedi sredstva med dodelitvami, kakor so določene v odstavku 2 iz navedene priloge, z namenom, da se izpolnijo zahteve glede načrtovanja programov v okviru posameznih dodelitev. (3) Neporabljena sredstva, ki so v okviru 10. Evropskega razvojnega sklada na razpolago za sodelovanje znotraj AKP, ne zadostujejo za izpolnitev zahtev glede načrtovanja programov, kakor so bile ugotovljene na podlagi vmesnega pregleda. Zato se predlaga prenos 195 milijonov EUR nedodeljenih sredstev iz 10. Evropskega razvojnega sklada k sredstvom za sodelovanje znotraj AKP, da se omogoči financiranje ukrepov, ki temeljijo na obstoječih prednostnih nalogah EU in držav AKP, vključno z dopolnitvijo mirovne pomoči za Afriko v višini 100 milijonov EUR. (4) Glede na časovni razpored zasedanj skupnih institucij AKP-EU in potrebo po hitrem ukrepanju za zadovoljitev nujnih potreb bi moral Svet ministrov AKP-EU ta sklep sprejeti junija 2012. (5) V okviru Sveta ministrov AKP-EU bi morala Evropska unija zavzeti stališče, da se sprejme sklep o prerazporeditvi dela splošne rezerve iz 10. Evropskega razvojnega sklada v korist dodelitve sredstev za sodelovanje znotraj AKP – SPREJEL NASLEDNJI SKLEP: Člen 1 Stališče Evropske unije v okviru Sveta ministrov AKP-EU glede uporabe splošne rezerve iz 10. Evropskega razvojnega sklada temelji na priloženem osnutku Sklepa Sveta ministrov AKP-EU. O formalnih in manjših spremembah osnutka Sklepa Sveta ministrov AKP-EU se je mogoče dogovoriti brez spremembe Sklepa ali priloge k temu sklepu. Člen 2 V okviru finančne prerazporeditve se 100 milijonov EUR od 195 milijonov EUR nameni mirovni pomoči za Afriko. V Bruslju, Za Svet Predsednik PRILOGA Osnutek SKLEP SVETA MINISTROV AKP-EU o prerazporeditvi dela nedodeljenih sredstev iz 10. Evropskega razvojnega sklada (ERS) v korist sodelovanja znotraj AKP SVET MINISTROV AKP-EU JE – ob upoštevanju Sporazuma o partnerstvu med članicami skupine afriških, karibskih in pacifiških držav na eni strani ter Evropsko skupnostjo in njenimi državami članicami na drugi, podpisanega v Cotonouju dne 23. junija 2000[4] ter revidiranega v Luxembourgu dne 25. junija 2005[5] in v Ouagadougouju dne 22. junija 2010[6] (v nadaljnjem besedilu: Sporazum o partnerstvu AKP–EU), in zlasti odstavka 6 Priloge Ib k Sporazumu, ob upoštevanju naslednjega: (1) Neporabljena sredstva iz 10. Evropskega razvojnega sklada za sodelovanje znotraj držav AKP ne zadostujejo za izpolnitev zahtev glede načrtovanja programov, kakor so bile ugotovljene na podlagi vmesnega pregleda strategije sodelovanja znotraj AKP v okviru 10. Evropskega razvojnega sklada. (2) Da bi se lahko še naprej zagotavljal hiter in učinkovit odziv na primere nasilnih konfliktov v Afriki je potrebna dopolnitev mirovne pomoči za Afriko. (3) Za financiranje prednostnih nalog skupine AKP in EU bi bilo treba potrebni znesek prenesti iz nedodeljenih sredstev 10. Evropskega razvojnega sklada k sredstvom za sodelovanje znotraj AKP. (4) Ustrezno bi bilo, da Svet nemudoma sprejme ta sklep – SKLENIL: Člen 1 – Sodelovanje znotraj AKP Znesek v višini 195 milijonov EUR se prenese iz rezerve 10. Evropskega razvojnega sklada k sredstvom za sodelovanje znotraj AKP v skladu s cilji iz členov 11, 28, 29 in 30 Sporazuma o partnerstvu AKP-EU. Člen 2 – Zahtevek za financiranje V skladu s členom 12b(a) Priloge IV k Sporazumu o partnerstvu AKP-EU Svet ministrov AKP-EU Komisijo zaprosi za financiranje dejavnosti, ki sta jih predlagali EU in skupina AKP, in zlasti za zagotovitev dodatnih sredstev mirovni pomoči za Afriko v skupnem znesku 100 milijonov EUR. Ta sklep začne veljati na dan sprejetja. V Vanuatu, Za Svet ministrov AKP-EU Predsednik [1] UL L 317, 15.12.2000, str. 3. [2] UL L 287, 28.10.2005, str. 4. [3] Začasna uporaba od 1. novembra 2010 dalje na podlagi Sklepa Sveta AKP-EU št. 2/2010 z dne 21. junija 2010, UL L 287, 4.11.2010, str. 3. [4] UL L 317, 15.12.2000, str. 3. [5] UL L 287, 28.10.2005, str. 4. [6] UL L 287, 4.11.2010, str. 3.